老學庵北作假山既成即雨彌月不止
作者：陸游
朝代：宋

paragraphs: 古者封禪歲，乾封輒枯旱。
不言絕民食，徒欲曬日觀。
我今作小山，纔及仞有半。
下潴數斗水，草木稍葱蒨。
蕞爾何足言，造物亦幽贊。
冥冥一月雨，陰翳迷昏旦。
芳草爭抽萌，珍木亦擢幹。
龜魚出復沒，鳥雀聚仍散。
彼天初何私，遺我耳目玩。
遂令閭巷間，日厭鵓鴣喚。
淖深樵蘇絕，有米不能爨。
爲小乃害大，未可以理斷。
憂懼塞胸中，當食屢興嘆。
培塿固易平，荷鍤愧吾懦。